DEĊIŻJONI TAL-KUMMISSJONI
tat-2 ta' Marzu 2006
li tistabbilixxi kwestjonarju dwar id-Direttiva tal-Kunsill 96/61/KE dwar il-prevenzjoni u l-kontroll integrat tat-tniġġis (IPPC)
(innotifikata taħt dokument numru C(2006) 598)
(Test b'rilevanza għaż-ŻEE)
(2006/194/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 96/61/KE ta' l-24 ta' Settembru 1996 li tikkonċerna l-prevenzjoni u l-kontroll integrat ta' tniġġis (1), u b'mod partikolari l-Artikolu 16(3) tagħha,
Billi:
(1)
Il-kwestjonarju li jrid jintuża mill-Istati Membri għall-għan tat-tfassil tar-rapporti dwar l-implimentazzjoni tad-Direttiva 96/61/KE dwar il-prevenzjoni u l-kontroll integrat tat-tniġġis għandu jimmira li jaċċerta rendikont ddettaljat ta' l-applikazzjoni mill-Istati Membri u l-miżuri ewlenin stabbiliti f'dik id-Direttiva.
(2)
Fid-dawl ta' l-esperjenza miksuba fl-implimentazzjoni tad-Direttiva 96/61/KE u fl-użu tal-kwestjonarji ta' qabel, kif stabbilit fid-Deċiżjoni tal-Kummissjoni 1999/391/KE tal-31 ta' Mejju 1999 dwar il-kwestjonarju li għandu x'jaqsam mad-Direttiva tal-Kunsill 96/61/KE li tikkonċerna l-prevenzjoni u l-kontroll integrat tat-tniġġis (IPPC) (l-implementazzjoni tad-Direttva tal-Kunsill 91/692/KEE) (2), il-kwestjonarju għall-perjodu 2006-2008 jrid jiġi adattat. Għal raġunijiet ta' ċarezza d-Deċiżjoni 1999/391/KE għandha tiġi sostitwita.
(3)
Il-miżuri previsti f'din id-Deċiżjoni huma skond l-opinjoni tal-Kumitat stabbilit skond l-Artikolu 6 tad-Direttiva 91/692/KEE (3),
ADOTTAT DIN ID-DEĊIŻJONI:
Artikolu 1
Il-kwestjonarju kif stabbilit fl-Anness għal din id-Deċiżjoni dwar id-Direttiva 96/61/KE huwa b'dan stabbilit.
L-Istati Membri għandhom jużaw dan il-kwestjonarju bħala bażi sabiex ifasslu r-rapport li jrid jiġi ppreżentat lill-Kummissjoni skond l-Artikolu 16(3) tad-Direttiva 96/61/KE li jkopri l-perjodu taż-żmien mill-1 ta' Jannar 2006 sal-31 ta' Diċembru 2008.
Artikolu 2
Id-Deċiżjoni 1999/391/KE hija b'dan irrevokata.
Artikolu 3
Din id-Deċiżoni hija indirizzata lill-Istati Membri.
Magħmula fi Brussell, it-2 Marzu 2006.